Dario Šimić ipak neće biti kandidat za predsjednika HNS-a. Bivši hrvatski reprezentativac nije uspio skupiti devet potpisa županijskih nogometnih saveza što znači da se ne može kandidirati na izbornoj skupštini 22. prosinca. Predsjednik tako ostaje Davor Šuker.

- Skuština je nedemokratična. Mi idemo dalje. Treba se i dalje boriti za hrvatski nogomet - rekao je Šimić za N1 i najavio pravnu borbu:

- Dali smo prijavu da poslovnik nije usklađen sa statuom.

Osvrnuo se i na Šukera.

- Bio je veliki igrač. Moj nogometni kolega i idol. Nažalost, otišao je u krivom smjeru.

No, smatra da u pozadini svega stoji jedan čovjek.

- Zdravko Mamić i dalje je najjači čovjek hrvatskog nogometa. Stao je iza Šukera koji je pobijedio i to su činjenice.

Je li Šimić ogorčen na ovakav rasplet?

- Ponosan sam na sebe i svoje dečke. Nismo pali s Marsa i sve interese smo artikulirali u korist nogometa.

Kako sada stvari stoje, Šimić ima podršku samo tri županijska saveza, i to s juga Hrvatske. Ranije su ga podržali Split, Zadar, a večeras i Nogometni savez Županije dubrovačko-neretvanske.